མི་མང་པོ་ཞིག་ནི་བྱ་བ་ཅི་དང་ཅི་ཞིག་བསྒྲུབ་ཀྱང་རི་བོང་ཅལ་འདྲོགས་ཀྱི་རྗེས་སུ་འབྲང་རྒྱུ་ཧ་ཅང་དགའ་སྟེ།དཔེར་ན།སྐྱེས་བུ་དམ་པ་ཞིག་གིས་སྲོལ་རྒྱུན་གྱི་རིག་གནས་མཁོ་མེད་དུ་སྨྲ་ཞིང་དེས་སྤྱི་ཚོགས་འཕེལ་རྒྱས་ལ་ནུས་པ་ཆེས་ཆེར་འདོན་མི་ཐུབ་པའི་གནས་ལུགས་ཤིག་བསྒྲགས་ན་མཁས་པས་གསུང་བ་ཅི་ཡང་བདེན་པའི་སྐད་ཆ་འདི་ལ་མི་མང་པོ་ཞིག་ཡིད་ཆེས་ནས་སྲོལ་རྒྱུན་རིག་གནས་ལ་དམའ་འབེབས་བྱེད་ཅི་ཐུབ་བྱེད་པ་དང་།ཡང་སྐྱེས་བུ་གཞན་ཞིག་གིས་སྲོལ་རྒྱུན་གྱི་རིག་གནས་ནི་མི་རིགས་ཤིག་གི་ཐུན་མོང་མ་ཡིན་པའི་ཁྱད་ཆོས་ཡིན་པའི་དགེ་མཚན་མང་པོ་བརྗོད་པ་ན་མི་མང་པོ་ཞིག་གིས་བླ་མས་གང་བསྟན་ཤར་ལྟར་ཡང་སྲོལ་རྒྱུན་རིག་གནས་ལ་མཐོང་ཆེན་དང་སློབ་སྦྱོང་བྱེད་པའི་རྣམ་པ་དག་ནི་གཞན་གྱི་ཟེར་སྒྲོས་ལ་ཕྱོགས་པ་ལས་རང་རྐྱ་འཕེར་བའི་སྒོ་ནས་དོན་དག་དངོས་ལ་ཞིབ་དཔྱོད་དང་ལག་ལེན་བྱེད་མཁན་དག་ནི་ཧ་ཅང་དཀོན་པ་མངོན་གསལ་རེད།དེ་ནང་བཞིན་དུ་དེ་རིང་གི་སྐབས་སུ་བབས་པའི་བརྗོད་དོནཨ་ཁུ་བསྟན་འཕེལ་གྱི་ཤི་རྐྱེན།ཁྲོད་དུ་ཡང་འདི་ལྟ་བུའི་རི་བོང་ཅལ་འདྲོགས་ཀྱི་ངང་ཚུལ་བསྟན་ཡོད་དེ།ཨ་ཁུ་བསྟན་འཕེལ་གྱིས་ནག་འབུར་མདོ་རུ་འདྲེ་འདུག་ཅེས་པའི་གསར་འགྱུར་སྒྲོག་དུས་ཁོས་རང་གི་ནོར་ཁྱུ་ཅི་ཞིག་ལ་འཇིགས་སྐྲག་སྐྱེས་ཏེ་མདུན་ཕྱོགས་སུ་མི་འགྲོ་བ་དང་ཕྱིར་ལྡོག་གིས་ཞོགས་སོང་བ་ལསའདྲེཞེས་པ་དངོས་སུ་མཐོང་མེད་ལ།ནོར་ཁྱུ་ཕྱིར་ཞོགས་པའི་རྒྱུ་མཚན་ཡང་དག་གང་ལ་ཐུག་པ་ཡང་མ་ཤེས་པར་ནག་འབུར་མདོ་ན་འདྲེ་འདུག་པའི་གསར་འགྱུར་དེ་ལྟར་སྡེ་བ་ཡོངས་ལ་བསྒྲགས་སོང་།དེ་ནས་སྡེ་དཔོན་ཁོ་ཚང་གི་ནོར་ནག་འགའ་བཙལ་དུ་འགྲོ་བའི་ལམ་ཁར།ནོར་འཚོལ་མཁན་གྱི་གསར་བུ་ཞིག་གིས་སྡེ་དཔོན་ལ་སྐྲག་ཅིག་སྐུར་དགོས་སྙམ་སྟེ་བྲག་ལོག་ནས་རྡོ་ལོག་འགའ་འཕངས་པ་ལ་སྡེ་དཔོན་ལ་ཡངའདྲེའདུག་པའི་རྣམ་རྟོག་སྐྱེས་པ་མ་ཟད།མཐའ་གཅིག་ཏུ་མིང་ལའདྲེ་རྡོ་རྒྱགཅེས་བཏགས་ནས་ལབ།དེས་ནག་ཞར་སྡེ་བ་ཡོངས་རྫོགས་ཟང་ཟིང་ལང་ལོང་དུ་གྱུར་ཅིང་མི་ཚང་ལ་ཧ་ལས་བ་དང་།རང་རང་སར་གཅིག་གིས་གཅིག་ལ་བཤད་དེ་ངོ་མ་བདེན་པར་སྣང་བ་ནི་རི་བོང་ཅལ་འདྲོགས་ལས་རྟ་དང་།མ་ཧེ།གླང་བོ་ཆེ།དོམ་སོགས་སྲོག་ཆགས་མང་པོ་ཅལ་ལ་འཇིགས་ནས་འབྲོ་བའི་རྣམ་པ་དང་ཡོངས་སུ་མཚུངས།ལེགས་ཉེས་བླང་དོར་གྱི་ཆ་ལ་དངོས་སུ་མི་ཞུགས་པར་བླུན་པོ་ཆུ་སྣ་གར་ཁྲིད་ཀྱི་རྗེས་སུ་འབྲངས་རྒྱུ་ནི་མི་རིགས་འདིའི་མི་མང་པོ་ཞིག་གི་སྟེང་ན་གནས་པའི་ཞན་ཆ་ཡིན་ལ།རྩོམ་པ་པོས་མི་དང་མིའི་བར་ན་བྱུང་དང་འབྱུང་བཞིན་པའི་འཚོ་བ་དངོས་ཀྱི་སྣང་ཚུལ་འདི་དག་སྒྲུང་གཏམ་ཐུང་ངུ་ཞིག་ལས་ཕྱིར་མངོན་ཞིང་།བརྗོད་པར་འདོད་པ་ཡང་ཨ་ཁུ་བསྟན་འཕེལ་དང་སྡེ་དཔོན་ལྟ་བུའི་མི་རེ་གཉིས་ཀྱི་དོན་མིན་པར་དེ་དག་གི་བྱ་བྱེད་དང་སྣང་བརྙན་ལས་འཕྲོས་ཏེ་མི་རིགས་འདིའི་རྒྱུན་གོམས་སུ་གྱུར་པའི་བྱ་བ་ལ་འཇུག་པའི་རྣམ་པ་བསྒྱུར་དགོས་པ་བསྟན་ཡོད་པ་ཤུགས་ནས་རྟོགས་དགོས།